tartuNLP/wikipedia-smugri-20251201 huggingface dataset:
Balladi Cable Hoguesta

Balladi Cable Hoguesta ("The Ballad of Cable Hogue") on Sam Peckinpah’n ohjaama yhdysvaltalainen lännenelokuva vuodelta 1970. Sen pääosissa näyttelevät Jason Robards ja Stella Stevens.
Juoni.
Erakko Cable Hogue (Robards) löytää erämaastaan vettä ja perustaa lähteelle postivaunujen levähdyspisteen. Paikalle ilmestyy huijarisaarnaaja ja naistenmies (David Warner), joka epäilee Hoguen hankkeen laillisuutta. Hogue matkustaa kaupunkiin rekisteröimään lähteen valtauksensa ja tapaa saluunassa ihanan naisen, Hindyn (Stevens) ja asettuu tämän kanssa asumaan lähteen ääreen. Aika on kuitenkin muuttumassa: auto ajaa pysähtymättä ohi, tarvitsematta vesitaukoa.
Vastaanotto.
"Helsingin Sanomien" Mikael Fränti kirjoitti elokuvan tv-esityksen alla 1983 sen olevan Peckinpah’n kaunein lännenelokuva, joka yhdistää modernia kuvakieltä vahvaan lajityypin perinteen tuntemukseen: ”Herkän, ilmavan ja eloisan westernin sytytyslankoina toimivat autenttinen ympäristökuvaus, vapauttava huumori ja tasa-arvoinen ihmiskäsitys.”
"The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Dacentrurus

Dacentrurus on sukupuuttoon kuollut stegosaureihin kuuluva dinosaurus. Se eli myöhäisellä jurakaudella, stegosaurien kukoistusaikaan. "Dacentrurus" käytti ravinnokseen kasveja. Dinosauruksen fossiileita on löydetty Englannista, Espanjasta, Portugalista ja Ranskasta. Löytöihin lukeutuu useiden yksilöiden jäänteitä.
Nimen historia.
"Dacentrurus" nimettiin ensimmäistä kertaa vuonna 1875, jolloin brittipaleontologi Richard Owen antoi sille nimeksi "Omosaurus armatus". Nimen etuosa oli kuitenkin jo käytössä, joten dinosaurus nimettiin uudelleen vuonna 1902, Frederic Lucasin antaessa uudeksi nimeksi "Dacentrurus". Lajinimi "armatus" kuitenkin säilytettiin. "Dacentrurus" tarkoittaa ”hyvin terävää häntää”.
Koko ja ulkonäkö.
"Dacentrurus" oli noin 7–8 metriä pitkä. Useimmilla stegosaureilla oli pitkin selkää luulevyjä aina hännänpäähän asti, mutta "Dacentruruksella" oli kaulasta lonkan kohdalle kahdeksan paria kilpiä, joiden jälkeen tuli neljä paria suurikokoisia piikkejä. Hännänpäässä dinosauruksella oli neljä piikkiparia lisää, jotka osoittivat sivulle. Kilpien ja piikkien muodostuma on hyvin samankaltainen kuin Afrikassa eläneellä "Kentrosauruksella".
Fossiilit.
"Dacentruruksen" fossiileita löydettiin alun perin Englannista. Sittemmin uusia löytöjä on tehty niin Espanjassa, Ranskassa kuin runsaslukuisesti Portugalissa. Dinosaurus oli läheistä sukua "Miragaialle" ja "Hesperosaurukselle".
Saalistajat.
Stegosaurit joutuivat myöhäisjurakaudella Pohjois-Amerikassa usein "Allosauruksen" ja muiden teropodien kohteeksi, joten samaa saattoi tapahtua myös Euroopassa. Enemmistö suurista teropodeista Euroopassa eli tosin aiemmalla jurakaudella.
Bang the Drum Slowly – hiljennä-hidasta

Bang the Drum Slowly – hiljennä-hidasta on John Hancockin ohjaama yhdysvaltalainen urheiluaiheinen draamakomedia vuodelta 1973. Baseballin maailmasta kertova elokuva oli yksi pääosaa näyttelevän Robert De Niron läpimurtotöistä. Toista keskeistä roolia esittää Michael Moriarty. Käsikirjoituksen laati oman romaaninsa pohjalta Mark Harris.
Juoni.
Baseballia ammatikseen pelaava newyorkilainen Henry (Moriarty) on myös kirjailija. Hän pitää huolta joukkuetoveristaan Brucesta (De Niro), jonka paheneva Hodgkinin tauti yritetään pitää piilossa joukkueenjohtajalta (Vincent Gardenia).
Vastaanotto.
"Helsingin Sanomien" Mikael Fränti kirjoitti elokuvan tv-esityksen alla 1981 sen kuvaavan hienosti kahden miehen välistä ystävyyttä ja luottamusta: ”Hancock toimii tunteiden ja mielteiden tasolla, tuo ihmisen olemassaolon kauniisti katsojan eteen.” Varsinaisessa pääosassa on Moriarty, mutta Fränti pitää De Niron roolityötä hämmästyttävänä, vaikka tiedossa olikin näyttelijän perusteellinen ennakkotutkimus ja tutustuminen lajiin.
"Sports Illustrated" -lehti nimesi elokuvan vuonna 2003 kaikkien aikojen 11. parhaaksi urheiluelokuvaksi. "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta elokuvasta maailmassa.
Nas (täsmennyssivu)

Nas tai NAS voi viitata johonkin seuraavista:
Rosalía Arteaga

Rosalía Arteaga Serrano de Córdova, (s. 5. joulukuuta 1956, Cuenca, Ecuador) on ecuadorilainen poliitikko, joka toimi lyhyesti maansa ensimmäisenä naispuolisena presidenttinä. Hän oli yksi kolmesta ehdokkaasta, jotka kiistelivät presidenttiydestä vuonna 1997.
Arteaga opiskeli toimittajaksi, asianajajaksi ja kouluttajaksi. Hän tuli politiikkaan Cuencan kaupunginvaltuuston kautta. Myöhemmin hänellä oli monia koulutukseen liittyviä toimia, kuten maan kulttuuriministerin virka.
Vuonna 1996 Arteagasta tuli Abdalá Bucaramin varapresidentti. Bucaramin syrjäyttämisen jälkeen Arteaga vaati presidentin virkaa varapresidentin asemansa perusteella.
Tessa Bonhomme

Tessa Bonhomme (s. 23. heinäkuuta 1985 Sudbury, Ontario, Kanada) on kanadalainen uransa päättänyt jääkiekkopuolustaja sekä The Sports Networkin urheilureportteri. Bonhomme on kaksinkertainen naisten jääkiekon maailmanmestari vuosilta 2007 ja 2012. Hän on voittanut naisten jääkiekon olympiakultaa 2010 Vancouverissa. Bonhomme on pelannut seuratasolla Toronto Furiesissa Kanadan naisten jääkiekon pääsarjassa, jossa hän teki parhaalla kaudellaan tehot 8+8=16.
"Sportsnet Magazine" on listannut Bonhommen tämän planeetan 30:n kauneimman urheilijan joukkoon.
Savka Dabčević-Kučar

Savka Dabčević-Kučar (6. joulukuuta 1923 – 6. elokuuta 2009) oli kroatialainen poliitikko ja ekonomi. Hän toimi Jugoslavian pääministerinä 1967–1971. Vuonna 1992 hän oli ehdokkaana Kroatian presidentinvaaleissa, mutta hävisi Franjo Tuđmanille saaden vain kuusi prosenttia äänistä.
Saatto

Saatto on Mustan kuun lapsien viides studioalbumi, joka julkaistiin 27. tammikuuta 2017. Se on ensimmäinen yhtyeen uudelleenkokoamisen jälkeen julkaistu studiolevy. Albumin kappaleiden sanoitukset keskittyvät luopumiseen ja kuolemaan.
Albumi debytoi Suomen virallisen listan sijalla 32.
Vastaanotto.
Albumi sai erinomaisen vastaanoton. Kaaoszinen Taru Ruusu antoi albumille pistettä vaille parhaan arvosanan. Hän piti sitä monipuolisena julkaisuna, jolla selkeästä tyylistään huolimatta jokaisella kappaleella on oma koukkunsa. Metalliluolan Ville Krannila antoi albumille täydet kymmenen pistettä. Hän sanoi äänimaailman olevan onnistunut, eikä kokenut tunnelmaa liian painostavana.
Mikko Maasola

Mikko Maasola (s. 22. joulukuuta 1970) on jyväskyläläinen Yle Jyväskylän (aik. Yle Keski-Suomi) toimittaja, joka tunnetaan Yle Radio Suomen Maallikkosaarnaaja-radiopakinoistaan ohjelmanimellä "Sananen". 
Maasolan radiopakinoista on koottu myös Kustannus Aarnin julkaisema kokoelma nimeltä "Tummaa paahtoa", johon on kerätty hänen 40 ensimmäistä radiopakinaansa.
Maasola irtisanottiin Yleltä muutosneuvotteluissa 28 työvuoden jälkeen keväällä 2025.
Maasola on tehnyt myös stand up -komiikkaa ja teatteria.
Tunisin Pasteur-instituutti

Tunisin Pasteur-instituutti (, , lyhennys IPT) on Tunisian pääkaupungissa Tunisissa toimiva maan terveysministeriön alainen biolääketieteellinen tutkimus- ja koulutuslaitos. Instituutti on eräs Pasteur-instituuttien verkostoon kuuluvista runsaasta 30:stä tutkimuslaitoksesta.
Tunisin instituutin perusti Louis Pasteurin sisaruksenpoika tohtori Adrien Loir vuonna 1893. Perustajan jälkeen instituuttia johti vuosina 1903–1936 tohtori Charles Nicolle, jolle myönnettiin vuoden 1928 lääketieteen Nobel-palkinto vaatetäiden levittämän pilkkukuumen tutkimustyöstä. Nykyään (2020) instituuttia johtaa lääkäri, professori Hechmi Louzir. Instituutti on sidoksissa Tunisian El Manar -yliopistoon ja osallistuu korkeakoulutukseen kansallisella ja alueellisella tasolla.
Keväällä 2020 Tunisin Pasteur-instituutti analysoi tiloissaan pääosan Tunisiassa covid-19-tautiin sairastuneilta otetuista laboratorionäytteistä. Koronavirusanalyysien takia laboratoriossa työskenneltiin epidemian aikana ympäri vuorokauden viikon kaikkina päivinä.
Instituutti on kansainvälisesti tunnettu ja se tekee yhteistyötä useiden ulkomaisten tiedeinstituutioiden kanssa. Perustamisestaan lähtien sen tutkimukset ovat keskittyneet tarttuvien tautien, kuten virusten, bakteerien ja loisten aiheuttamien tautien, tutkimukseen, mukaan lukien zoonoosit ja vektorivälitteiset taudit.
Tutkimus- ja koulutusohjelmat.
Tutkimus- ja koulutusohjelmat painottuvat kansallisiin terveysprioriteetteihin, kuten vesikauhuun, virushepatiitteihin, tuhkarokkoon, enterovirustartuntoihin, koronavirukseen, papilloomavirustartuntoihin, leishmaniaasiin, ekinokokkoosiin, tuberkuloosiin, mykoplasmoosiin ja naudan teilerioosiin. Lisäksi laitos tutkii muun muassa punkkien välittämää borrelioosia, lintujen ja eläinten mikrobiologisia sairauksia sekä hyttysten levittämiä virustartuntoja kuten Länsi-Niilin virusta ja lintuinfluenssaa. Muita tutkimusalueita ovat skorpionin ja käärmeen myrkyt, immuunipuutos­taudit, talassemiat ja harvinaiset perinnölliset sairaudet.
Opsiinit

Opsiinit ovat ryhmä solukalvoon upottautuneita proteiineja, joissa on kromoforina toimiva molekyyli, jonka avulla opsiinit aistivat tietyn aallonpituuden fotoneita, kuten valoa tai UV-säteilyä. Opsiineita tunnetaan tuhansia. Kromofori on kofaktori ja se riippuu opsiinista. Se voi olla retinaali tai jokin sen johdannainen, kuten 3-hydroksiretinaali, 3,4-hydroksiretinaali tai 4-hydroksiretinaali. Fotonin absorboidessaan kromoforin rakenne (isomeria) muuntuu, jolloin se saa opsiinin aiheuttamaan toimintaansa vastaavan reaktion. Toiminnaltaan opsiinit ovat G-proteiinikytkentäisiä reseptoreita tai ionikanavia.
Opsiinit ovat osa kaikkien eläinten näköaistia. Esimerkiksi ihmisten silmien tappisoluissa on tyypillisesti 3 opsiinia, jotka vastaavat värinäöstä. Näiden geenit ovat "ON1SW, OPN1MW" ja "OPN1LW". Näiden yhteisnimitys on fotopsiinit. Edeltävien geenien mutaatiot aiheuttavat värisokeuden eri muotoja. Ihmisten sauvasoluissa on hämäränäöstä vastaavaa rodopsiinia, jonka geeni on "RHO". Opsiineilla on myös muita rooleja. Eläinten silmien melanopsiinin aktivaatio saa aikaan pupillireaktion ja vähentää uni-valverytmiin osallistuvan melatoniinin eritystä. Opsiineita on eliöissä myös silmien ulkopuolella. Opsiinit saattavat joissakin eliöissä reagoida myös muihinkin ulkoisiin tekijöihin kuin vain fotoneihin. Tiettyjen opsiinien on ehdotettu osallistuvan esimerkiksi lämpöaistiin.
Buddhalainen Dharmakeskus

Buddhalainen Dharmakeskus Helsingissä perustettu buddhalaisuuden maallikkoharjoittajien yhteisö. Yhteisön perusti Ngakpa Maitreya Pekka Airaksinen vuonna 1981, ja se rekisteröityi uskonnolliseksi yhdyskunnaksi vuonna 1998.
Dharmakeskuksen harjoitus pohjautuu mahayana- ja vajrayana-buddhalaiseen perinteeseen. Yhteisö järjestää säännöllisesti meditaatioretriittejä ja -kursseja, ja se omistaa kaksi meditaatiokeskusta: Tiibetin taiteen keskus Loimaalla ja Samje-retriittikeskus Siikaisissa. Samje-keskuksessa sijaitsee maailman pohjoisin stupa.
Dharmakeskuksen toiminta ei ole sen historian aikana ollut kovin avointa ulkopuolisille, mutta yhteisö on muuttunut avoimemmaksi, kun yleisön kiinnostus meditaatioon ja tiibetiläiseen buddhalaisuuteen on kasvanut. Vuonna 2018 yhdyskunnan varsinaisten jäsenten määrä oli 45.
Dharmakeskuksen yhteydessä toimii myös Dharmakustannus, joka julkaisee suomennoksia buddhalaisuuden perusteoksista sekä Airaksisen musiikkia.
San Martino Urbanon kirkko

San Martino Urbanon kirkko on uskonnollinen rakennus Trevison historiallisessa keskustassa. Kirkon tuhouduttua vuoden 1944 pommitusten aikana, se rakennettiin uudelleen nykyaikaisena, mutta sen alkuperä on hyvin vanha. 
Historia.
Perimätiedon mukaan San Martino oli Trevison kaupungin ensimmäinen kappeli. Sen olisi rakentanut Felice, ensimmäinen historiallisesti vahvistettu piispa 500-luvun puolivälissä. Uudemman tutkimuksen mukaan se on kuitenkin rakennettu myöhemmin 700-luvulla Casierissa sijaitsevan San Teoniston luostarin perustamisen jälkeen, jonka alaisuuteen kirkko kuului . Ensimmäinen maininta kirkosta on vuodelta 790. San Teoniston luostari yhdistettiin puolestaan veronalaiseen San Zenon luostariin. 
Luostarin taantuessa San Martinon merkitys kasvoi, kunnes se joutui San Zenon alaisuuteen. Vuonna 1221 San Zeno kontrolloi Casierin San Teoniston, Rovarèn San Lorenzon, Visnadellon San Giacomon, Postioman San Viton ja Merlengon San Bartolomeon kirkkoja. 
Vuonna 1321 kirkko siirtyi zenolaisilta benediktiineiltä giovanniiteille. 
Rakennus.
Alkuperäisessä kirkossa oli jäljellä suurelta osin alkuperäinen romaaninen ilme ilman venetsialaisia vaikutteita . 
Nykyisen kirkon suunnitteli arkkitehti Angelo Tramontini. Kirkko aloitti toimintansa vuonna 1960 ja piispa Antonio Mistrorigo vihki sen 5. joulukuuta 1970 . Rakennuksessa on käytetty moderneja plastisia muotoja, minkä teräsbetonin käyttäminen on mahdollistanut. Vanhaan rakennustyyliin ei viitata, mutta rakenne on silti täynnä symboliikkaa. Kaksi pylvästä, jotka kannattelevat kattoa tukeutumatta seiniin, nousevat ylös kupolia kohti ja eteenpäin kohti apsista, ilmaisten ajatusta noususta Jumalan luo. Seiniä kiertävät porrastetut osat, joita on neljätoista kuin Via Crucis -asemia. Kaiken kaikkiaan sisätilat antavat vaikutelman, että ne ovat suuren puun alla, viitaten vertaukseen sinapinsiemenistä . 
Kellotorni on säilynyt vanhasta kirkosta. Nelisivuinen torni on tyyliltään lombardialaisen romaanisen ja bysanttilaisen eksarkaattisen rakennustyylin välimaastossa. Se on rakennettu 1000-luvun lopun ja 1100-luvun alun aikoihin. 
Taideteokset.
Kirkon merkittäviä teoksia ovat apsiksessa sijaitseva Paolo Rivettan fresko "Chiesa militante e trionfante dal sacrificio alla gloria"; A. Della Colettan "Nostra Signora del Sacro Cuore di Gesù (1964)" "Jeesuksen Pyhän Sydämen Neitsyt;" Rizzotton "Santi Giovanni Bosco e Domenico Savio (1966)"; Semenzaton maalaus puulle "San Martino (1998)." Vanhasta kirkosta talteen otettuja teoksia ovat kaksi patsasta Padovan Pyhästä Zenosta ja Antoniosta, 1400-luvun maalaus, 1700-luvun krusifiksi, bysanttilainen kapiteeli ja San Martinoa kuvaava fresko .
Mari Kanstad Johnsen

Mari Kanstad Johnsen (s. 7. elokuuta 1981) on norjalainen taiteilija ja kirjankuvittaja. 
Mari K. Johnsen on Oslon kuvataideakatemian ja Tukholman taideteollisen korkeakoulun suorittanut kuvataiteilija. Hän debytoi kirjankuvittajana vuonna 2011 Kari Tinnenin teoksella "Barbie-Nils og pistolproblemet" sekä jonka Helge Torvundin teoksella "Vivaldi". Hän on sittemmin tehnyt runsaasti kuvituksia myös aikakaus- ja sanomalehtiin, muun muassa Morgenbladetille. Hän asuu ja työskentelee Oslossa. 
Mari K. Johnsen sai vuonna 2012 hopeaa Norjan Vuoden kaunein kirja -kilpailussa teoksesta "Balloon Hunter" ja teoksesta "Ballongjegeren" vuonna 2013. Vuonna 2017 Norjan kulttuuriministeriön lasten- ja nuortenkirjallisuuspalkinnon teoksesta "ABC". Sama teos voitti Vuoden kaunein kirja -kultamitalin vuonna 2018.
Hege Siri

Hege Siri (s. 1. elokuuta 1973 Stavanger) on Norjan saamelainen runoilija ja taidevalokuvaaja. Hän asui nuoruudessaan Trondheimissä ja Uuniemellä. Nykyisin hän asuu ja työskentelee Akershusin läänin Nesoddenissa. Siri on pätevöitynyt lukion taide- ja musiikkiopettajaksi.
Siri debytoi vuonna 2009 kirjalla "Et øyeblikk noen tusen år". Vuonna 2013 hän debytoi lastenkirjojen kirjoittajana teoksella "Knust / Uhca Pi", jossa on tekstit sekä norjaksi että pohjoissaameksi. Vuonna 2015 hän julkaisi teoksen "Tunellen", jonka on kuvittanut Mari Kanstad Johnsen.
Uusimaa (saaristolaivasto)

Uusimaa () oli yksi Ruotsin saaristolaivaston neljästä fregattityypistä.
Runkorakenteeltaan matalat Uusimaa-luokan alukset muistuttivat jossain määrin vielä kaleereja. Muiden saaristofregattien tapaan myös Uusimaa-luokan alukset oli varustettu sekä purjeilla että airoilla. Soutajat istuivat aluksen kannella.
Uusimaa-luokan aluksissa tykit oli aikaisemmista sotalaivoista poiketen sijoitettu vallankumouksellisesti aluksen keskilinjalle kiertolaveteille. Kaksiosaisen kiertolavetin olivat kehittäneet yhdessä kreivi Augustin Ehrensvärd, laivanrakentaja Fredrik Henrik af Chapman ja Ruotsin armeijan laivaston Tukholman-eskaaderin tykkimestari C. F. Aschling. Kiertolavetilla olleet tykit sopivat paremmin laivan avokannelle kuin tykkiporttien taakse. Haittapuolena oli, että tykeillä ammuttaessa soutajien oli siirryttävä syrjään.
Alukset.
Uusimaa-luokan aluksia rakennettiin vain kolme kappaletta.
Alusluokan mallialus rakennettiin Pommerissa 1760. Se sai nimekseen "Gamla", joskin alusta kutsutaan usein pelkällä tyyppinimellä "Udema". Alus oli 102 jalkaa pitkä ja sen syväys oli 5 jalkaa. Miehistöä aluksella oli ainoastaan 45 miestä.
Kari Tinnen

Kari Tinnen (s. 23. joulukuuta 1975) on norjalainen kirjailija ja televisiojuontaja. 
Tinnen on aikaisemmin työskennellyt mainosalalla. Hän on kirjoittanut käsikirjoituksen "Teddy tv". Vuodesta 2005 hän on ollut juontajana NRK:n lasten tv:ssä.
Hän sai Norjan kulttuuriministeriön lasten- ja nuortenkirjallisuuspalkinnon vuonna 2010 "Ulla hit og dit" yhdessä Siri Dokkenin kanssa. Sama kirja sai myös Norjan kulttuuriministeriön debyyttipalkinnon. Teoksia on käännetty muillekin kielille.
America’s Got Talent (14. tuotantokausi)

Amerikkalaisen kyvytarjontakilpailun America's Got Talent neljästoista kausi alkoi lähettää Yhdysvalloissa vuonna 2019, 28. toukokuuta - 18. syyskuuta NBC: ssä. Edellisen kauden jälkeen Tyra Banks, Mel B ja Heidi Klum jättivät ohjelman keskittymään muihin hankkeisiin, jolloin heidän tilalleen tuli uusi isäntä Terry Crews. He olivat isännöineet aiemmin samana vuonna -tapahtumaa ja Gabrielle Unionia, ja Julianne Hough uusina tuomarina. Tuomarin leikkausten vieraana tuomarina tällä kaudella olivat Brad Paisley, Dwyane Wade, Ellie Kemper ja Jay Leno. Tällä kaudella kaksi muuta vierastuomari - Sean Hayes ja Queen Latifah - osallistuivat välierässä, kun taas julkistamaton tekninen ongelma vaikutti ensimmäisen puolivälierän äänestysjärjestelmään.
Neljännentoista kauden voitti laulaja ja pianisti Kodi Lee, kuoro Detroit Youth Choir viimeiseksi ja stand-up koomikko Ryan Niemiller sijoittua kolmanneksi.
Guido Guinicelli

Guido Guinicelli, myös Guinizelli, Guinizzelli ja Guinizello (noin 1230–1240 Bologna – 1276 Monselice) oli italialainen runoilija. 
Guinicelli oli huomattavin runoilijailmiö ennen Dantea, joka sanoo häntä italialaisen runouden isäksi. Häneltä on säilynyt ainoastaan seitsemän canzonea ja viisi sonettia. Ne käsittelevät rakkautta ja tarjoavat miellyttäviä kuvia ja henkeviä, syviä ajatuksia. Guinicelli oli bolognalaisen koulukunnan johtaja. Häntä sanotaan myös välittäjäksi sisilialaisesta koulukunnasta dolce stil novoon, jonka perustajana häntä pidetään. Parhaan Guinicellin runojen laitoksen on toimittanut Tommaso Casini kokoelmassa "Le Rime dei poeti Bolognesi del secolo XIII" (1881).
Christopher Larsson Grubbe

Christopher (Christofer) Larsson Grubbe (1593–1681) oli ruotsalainen virkamies ja kirjailija. Hän tuli 1619 virkamieheksi kuninkaalliseen kansliaan, jossa hän toimi 30-vuotisen sodan aikana siihen asti, kunnes hänet 1636 nimitettiin pormestariksi Kalmariin. Hänet aateloitiin 1645, ja hän oli jonkin aikaa vt. maaherrana. Grubbe oli varsin oppinut mies, jonka teoksista mainittavia ovat etenkin "Penu proverbiale, thet är ett ymnogt förråd af Svenska ordseder och lärospråk" (1665) ja "Breviarium Gustavianum, thet är ett kort uttogh af konung Gustaf I:s historia" (1671).
Dmitri Grigorovitš

Dmitri Grigorovitš tarkoittaa esimerkiksi seuraavia:
Dmitri Grigorovitš (kirjailija)

Dmitri Vasiljevitš Grigorovitš (; 19. maaliskuuta 1822 Tšeremštšanin kylä, Nikolskoje, Simbirskin kuvernementti, Venäjän keisarikunta – 3. tammikuuta 1900 Pietari, Venäjän keisarikunta) oli venäläinen kirjailija. 
Suku ja koulutus.
Grigorovitšin isä oli aatelinen maanomistaja, eläkkeellä oleva husaari Vasili Grigorovitš (k. 1830). Dmitri varttui ranskalaisen äitinsä Sidonia de Varmont'n (ven. Sidonia Petrovna) ja isoäitinsä hoivissa, jotka antoivat hänelle ranskalaisen kasvatuksen. Puoliksi ranskalaisena Grigorovitš ei puhunut hyvin venäjää lapsuudessaan ja puhui pitkään ranskalaisella korostuksella.
Grigorovitš lähetettiin 8-vuotiaana Moskovaan, missä hän opiskeli Moskovan yliopiston aatelispoikien kymnaasissa vuosina 1831–1833 ja asui ranskalaisessa pensionaatissa. Valmistuttuaan vuonna 1836 hän siirtyi Pietarin insinöörikouluun, jossa hän opiskeli vuoteen 1840 saakka ja tapasi Fjodor Dostojevskin, ja hänessä heräsi halu tulla kirjailijaksi. Hänellä ei ollut taipumuksia sotilasuralle. Hän joutui jättämään sotilaskoulun vakavan rikkomuksen vuoksi, koska ei ollut tervehtinyt suuriruhtinas Mihail Pavlovitšia kadulla. Myöhemmin hän siirtyi Taideakatemiaan, jossa hän tapasi ukrainalaisen runoilijan ja taidemaalarin Taras Ševtšenkon. 
Kirjallinen ura.
Grigorovitšin suosittu kertomus "Pietarilaiset positiivarit" (ven. Петербургские шарманщики, Peterburgskije sarmantsiki, 1845) sai innoituksensa Gogolin Päällysviitasta ja herätti johtavan kirjallisuuskriitikon Vissarion Belinskin huomion.
Kirjallisen maineensa Grigorovitš loi maaseutukuvauksillaan "Maaseutu/Kylä" (ven. Деревня, Derevnja 1846) ja "Anton Goremyka" (ven. Антон-Горемыка, Anton Kovaonninen 1847), joissa ensi kerran venäläisessä kirjallisuudessa koetettiin realistisesti esittää rahvaan alimman kerroksen jokapäiväistä elämää kaikessa harmaudessaan. Alun perin "Anton Goremyka" loppui talonpoikien kapinaan, mutta se muutettiin sensuurin vaatimuksesta. Aikalaiset lukivat kertomuksia maaorjuuden vastaisina kirjoituksina.
Vaikka Grigorovitš ei ollut suuri taiteilija eikä kyennyt tunkeutumaan elämän syvimpiin kätköihin eikä ollut edes lähemmin tutustunut venäläiseen talonpoikaiselämään, näiden kuvausten vaikutus oli kuitenkin voimakas siksi, että ne ilmestyivät oikealla hetkellä, aikaan, jolloin Venäjällä alettiin kipeästi tuntea maaorjuuden tuottama kurjuus. Grigorovitšin seuraavilla teoksilla ei ollut enää samaa menestystä, ei taiteellista eikä historiallista merkitystä.
Eduard Grisebach

Eduard Rudolf Grisebach (1845–1906) oli saksalainen kirjailija. Hän valmistui ensin lakitieteen tohtoriksi, mutta suuntautui 1872 diplomaattiselle uralle ja palveli konsulinvirastoissa Smyrnassa, Jassyssa, Bukarestissa, Pietarissa, Milanossa ja Port-au-Princessa.
Hänen teoksistaan mainittavia ovat runokokoelmat "Der neue Tannhäuser" (1869), jossa ylistetään aistillista rakkautta, ja "Tannhäuser in Rom" (1875). Uudemman kirjallisuuden alalla tekemiään tutkimuksia Grisebach julkaisi teoksissa "Die deutsche Literatur seit 1770" (1876), "Das Goethesche Zeitalter" (1891), "Schopenhauer. Neue Beiträge zur Geschichte seines Lebens" (1905). Teos "Die treulose Witwe" (1877) on kiinnostava lisä vertailevaan kirjallisuushistoriaan. Grisebach oli lisäksi bibliofiili.
Grisebachin isä oli kasvitieteilijä August Grisebach.
Fritz Spindler

Johann Friedrich Wilhelm "Fritz" Spindler (24. marraskuuta 1817 Wurzbach – 26. joulukuuta 1905 Niederlößnitz) oli saksalainen pianisti, musiikkipedagogi ja säveltäjä.
Spindler opiskeli pianonsoittoa ja sävellystä Friedrich Schneiderin johdolla Dessaussa. Tämän jälkeen hän muutti Dresdeniin. Hän tuli tunnetuksi etenkin pianonsoiton opettajana, mutta hän loi myös yli 400 teosta kattavan sävellystuotannon. Suurin osa (yli 300) teoksista on pianosävellyksiä, joista useat saavuttivat huomattavaa suosiota ja jäivät pianonsoittoa opiskelevien kappalevalikoimiin säveltäjän kuoleman jälkeenkin. Spindlerin muita teoksia ovat pianotrio, jousikvartetto, kvintetto puhaltimille ja pianolle, kaksi sinfoniaa ja konsertto pianolle.
Spindlerin oppilaiden joukossa oli kreivitär Daria de Beauharnais, jolle säveltäjä omisti puhallin- ja pianokvintettonsa F-duurissa (1888).
Samuel Grubbe

Samuel Grubbe (1786–1853) oli ruotsalainen yliopistonopettaja ja filosofi. Hän oli 1813–1840 ensiksi logiikan ja metafysiikan, sittemmin etiikan ja politiikan professorina Upsalassa, 1840–1842 kirkollisasiainpäällikkönä ja vuoteen 1844 ministerinä. Grubbe oli Josef Otto Höijerin, Erik Gustaf Geijerin ja Christopher Jacob Boströmin rinnalla Ruotsin merkittävimpiä ajattelijoita. Hän kannatti alkuaan Friedrich von Schellingin ajatuksia, mutta muutti sitten, kuten monet muutkin samanaikaiset ajattelijat, kantansa siten, että koetti voittaa Schellingin panteismin ja asettaa sen sijaan "spekulatiivisen teismin", joka opettaa Jumalan persoonallisuutta. Siten hän valmistaen kehitti sen suuntaista maailmankäsitystä, jollaisen myöhemmin esitti Boström. Grubben julkaisemista teoksista on ehkä huomattavin "Filosofisk rätts- och samhälls-lära" (1839), jota aikoinaan luettiin paljon Suomessakin.
Burn Out (kappale)

Burn Out on alankomaalaisten DJ-tuottajien Martin Garrixin ja Justin Mylon kappale, jolla vierailee myös yhdysvaltalaislaulaja Dewain Whitmore. Sen julkaisi STMPD RCRDS 14. syyskuuta 2018 ja se on lisensoitu yksinomaan Sony Musicin omstamalle Epic Amsterdamille. Kappaleelle on toteutettu myös musiikkivideo, jolla nähdään videon pääroolissa oleva nuori mies yrittämässä iskeä silmäänsä pesulassa olevaan nuoreen naiseen joka on tämän rakkaudenihastus. Tämän seurauksena mies kulkee ajatuksissaan lukuisten teemoiltaan erilaisten portaalien läpi jotka kuvastavat "villejä todellisuuksia hänen ajatuksissaan". Videon lopussa mies havahtuu takaisin todellisuuteen ja menee juttelemaan naiselle. Myös Martin Garrix tekee lyhyen esiintymisen videolla.
Breach (Walk Alone)

Breach (Walk Alone) on alankomaalaisen DJ-tuottaja Martin Garrixin sekä puolalaisen DJ-tuottaja Blindersin kappale. Sen julkaisi STMPD RCRDS 16. lokakuuta 2018 Garrixin viiden kappaleen suuruiselta Bylaw EP:ltä. Kappaleelle on toteutettu myös Damian Karsznian ohjaama musiikkivideo, jolla Garrix ja Blinders tekevät cameoesiintymisensä.
Otto (lonkero)

Otto on suomalaisen Hartwallin käymisteitse valmistama lonkero. Ottoa valmistettiin vuosina 2002–2016 4,7 % vahvuisena. Juoma saavutti nopeasti suuren suosion: se kasvatti heti markkinoille tultuaan päivittäistavarakaupan lonkerokategorian myyntiä 60 prosenttia. Juomaa oli myynnissä useita eri makuja. Otto tuotiin uudestaan markkinoille 2024 alkoholilain muutoksen myötä 8 % vahvuisena. 
Kritiikkiä.
Valvira puuttui vuonna 2008 Otto Vadelma -lonkeron ja vuonna 2010 Otto Virtanen -juoman mainoskampanjaan. Juomien mainonnan katsottiin alkoholilain vastaisesti kohdistuneen alaikäisiin. Lisäksi Hartwall sai Otto Vadelman mainonnassa moitteita alatyylisestä kielenkäytöstä, ja Virtasen tapauksessa tölkissä lukeneesta tekstistä "energiajuoman makuinen", sillä tuotteesta välittyi mielikuva alkoholin suorituskykyä lisäävästä ja piristävästä vaikutuksesta. Vuonna 2010 Hartwall sai myös huomautuksen uuden Åttå Drinkero -juoman seksuaalivähemmistöjä syrjivän mainonnan takia.
Yottabyte

Yottabyte on alankomaalaisen DJ-tuottaja Martin Garrixin kappale. Sen julkaisi STMPD RCRDS Garrixin Bylaw EP:n toisena singlenä 17. lokakuuta 2018. Kappaleelle on toteutettu myös musiikkivideo, joka julkaistiin vuorokausi ennen singlejulkaisua. Videolla keskitytään elämän parhaiden hetkien muistamiseen ja juhlistamiseen.
Viljo Nieminen

Viljo Reino Nieminen (31. heinäkuuta 1934 Helsinki – 31. joulukuuta 2022) oli suomalainen taidemaalari. Hän oli Vapaassa taidekoulussa vuosina 1959–1963.
Nieminen debytoi vuonna 1956 Savolaisen taide- ja kehysliikkeessä Helsingissä. Radiotalon näyttely Helsingissä 1959 oli läpimurto radiohaastatteluineen. Nieminen maalasi aktiivisesti kahdeksalla vuosikymmenellä. Hänen viimeinen osallistumisensa näyttelyyn oli Taidemaalariliiton teosvälitys Kaapelitehtaalla helmikuussa 2020. Nieminen siirtyi varhaisessa vaiheessa konkretismiin. ”Niemisen sekä reippaasti että tekniikaltaan huolellisesti tehdyt työt edustavat abstraktin taiteen koristeellista uutta suuntaa, jonkinmoista pop-konkretismia, joka juuri nyt on osaltaan taittumassa minimal-artin linjoille. Nieminen käyttää töissään konkretistien sommitteluperiaatteita, popin väriasteikkoa ja op-taiteen visuaalisia kikkoja”, arvioi Leo Lindsten vuonna 1969.
Niemiselle myönnettiin taiteilijaeläke vuonna 2017.
Muu toiminta kuvataiteilijana.
Nieminen kirjoitti taideaiheisia artikkeleita eri aikakauslehtiin.
MDS

Santeri Kauppinen (s. 1992), taiteilijanimieltään MDS (tyyliteltynä MD$), on suomalainen musiikkituottaja ja DJ. Hän on tuottanut musiikkia lukuisille suomalaisille ja ulkomaisille artisteille. Hän on ollut tuottajana kahdesti Grammy-ehdokkaana, vuosina 2017 ja 2022.
Kauppinen on ollut mukana tuottamassa yhdysvaltalaisen G-Eazyn ”Bone Marrow” -kappaletta sekä Megan Thee Stallionin ja Normanin kappaletta ”Diamonds”, joka on osa vuonna 2020 ensi-iltansa saaneen "Birds of Prey" -elokuvan . Suomalaisartisteista hän on tehnyt yhteistyötä muun muassa Mikael Gabrielin, JVG:n, Gettomasan, Tippa-T:n ja Cledoksen kanssa.
Kauppinen on kotoisin Helsingistä. Hänen taiteilijanimensä MDS tulee sanoista ”million dollar smile” (). Hän päätti aikoinaan, että ei hymyile ennen kuin hänellä on miljoona dollaria. Kauppinen on sittemmin pyörtänyt päätöksensä.
Kauppisella on yhteistyösopimus Sony Music Finlandin kanssa.
No Sleep

No Sleep on alankomaalaisen DJ-tuottaja Martin Garrixin kappale, jolla vierailee myös ruotsalaisartisti Bonn. Sen julkaisi STMPD RCRDS digitaalisesti ladattavana singlenä 21. helmikuuta 2019. Ennen tätä Garrix ja Bonn ovat tehneet yhteistyötä heinäkuussa 2018 julkaistulla kappaleella "High on Life". Kappaleen ovat sanoittaneet Garrix, Albin Nedler, ja Kristoffer Fogelmark joista ensimmäinen myös tuotti sen. Kappaleelle on toteutettu myös musiikkivideo, joka julkaistiin samana päivänä singlen kanssa. Videon ohjasi ja kuvasi Damian Karsznia yhdessä Olav Stubberudin kanssa ja se kuvastaa Garrixin sekä Bonnin yhteisiä hyviä hetkiä tien päältä.
Varusmiestoimikuntien kilta

Varusmiestoimikuntien kilta ry on vuonna 2019 perustettu, poliittisesti sitoutumaton valtakunnallinen maanpuolustuskilta, joka kuuluu Maanpuolustuskiltojen liittoon. VMTK-killan tarkoituksena on edistää varusmiesten toimintakykyä ja viihtyvyyttä, vaalia toimintakyvyn edistämisen perinteitä sekä toimia VMTK-toimihenkilöinä toimineiden yhdyssiteenä.
Mistaken

Mistaken on alankomaalaisen DJ-tuottaja Martin Garrixin sekä venäläisen DJ-tuottajaduo Matisse &amp; Sadkon kappale, jolla vierailee myös ruotsalaisartisti Alex Aris. Sen julkaisi STMPD RCRDS digitaalisesti ladattavana singlenä 31. maaliskuuta 2019. Kappaleelle on tehty myös musiikkivideo, joka julkaistiin singlen julkaisupäivänä. "Mistaken" ei ole ollut suuri singlelistamenestys julkaisunsa jälkeen, mutta se saavutti kuitenkin suuren suosion striimauspalveluissa, sillä se keräsi Spotifyssa ja YouTubessa yhteensä 1,5 miljoonaa striimiä ensimmäisen neljän vuorokauden aikana.
Summer Days (kappale)

Summer Days on alankomaalaisen DJ-tuottaja Martin Garrixin kappale, jolla vierailevat myös Macklemore sekä Patrick Stump Fall Out Boysta. Sen julkaisi STMPD RCRDS digitaalisesti ladattavana singlenä 25. huhtikuuta 2019. Kappaleelle on toteutettu myös Colin Tilleyn ohjaama musiikkivideo, joka julkaistiin 22. toukokuuta 2019. Kappaleesta muodostui kohtalainen menestys, sen päästyä singlelistan kymmenen parhaan joukkoon Belgiassa, Irlannissa, Latviassa, Liettuassa, Slovakiassa, Tšekissä, Ukrainassa, Unkarissa ja Yhdysvalloissa.
Kodittomat koirat ja ison jäljen arvoitus

Kodittomat koirat ja ison jäljen arvoitus (engl. "Pound Puppies and the Legend of Big Paw") on yhdysvaltalainen animaatioelokuva joka perustuu Tonkan ja Hanna-Barberan tuottamaan Pikku Piskit -sarjaan. Elokuvan on tuottanut TriStar Pictures ja sen levittäjinä ovat toimineet Carolco Pictures, Atlantic/Kushner-Locke, The Maltese Company, Cuckoo's Nest Studio sekä Wang Film Productions. Elokuvan on ohjannut Pierre DeCelles. Ääninäytteljöinä toimivat Brennan Howard, B. J. Ward ja Tony Longo.
Berylliumbromidi

Berylliumbromidi (BeBr2) on beryllium- ja bromidi-ionien muodostama epäorgaaninen ioniyhdiste. Yhdistettä voidaan käyttää orgaanisen kemian synteeseissä.
Ominaisuudet, valmistus ja käyttö.
Berylliumbromidi on huoneenlämpötilassa valkoista tai väritöntä kiteistä ainetta. Sen alkeiskoppi on ortorombinen ja rakenne koostuu polymeerimäisestä ketjusta, jossa jokainen berylliumioni on sitoutunut neljään bromidi-ionin. Yhdiste liukenee hyvin veteen ja eräisiin orgaanisiin liuottimiin kuten etanoliin.
Berylliumbromidia voidaan valmistaa kuumentamalla berylliumia tai berylliumkarbidia ja bromia 500–700 °C:n lämpötilaan. Toinen yleisesti käytetty tapa on berylliumoksidin, bromin ja hiilen välinen reaktio 1 100–1 200 °C:n lämpötilassa.
Be + Br2 → BeBr2
2 BeO + 2 Br2 + C → 2 BeBr2 + CO2
Berylliumbromidia käytetään orgaanisen kemian synteeseissä ja sitä voidaan lisätä polyvinyylialkoholin joukkoon.
These Are the Times

These Are the Times on alankomaalaisen DJ-tuottaja Martin Garrixin kappale, jolla vierailee jamaikalaisartisti JRM. Sen julkaisi STMPD RCRDS digitaalisesti ladattavana singlenä 18. heinäkuuta 2019. Kappaleen ovat sanoittaneet Garrix, Jaramye Daniels, Brandon Green ja Giorgio Tuinfort, joista ensimmäinen myös tuotti sen. Kappaleelle on tehty myös musiikkivideo, joka julkaistiin singlen julkaisupäivänä. Video on tehty yhteistyössä AXE Musicin kanssa osana brändin kampanjaa. "These Are the Times" on päässyt julkaisunsa jälkeen singlelistalle kuudessa eri valtiossa.
Home (Martin Garrixin kappale)

Home on alankomaalaisen DJ-tuottaja Martin Garrixin kappale, jolla vierailee myös ruotsalaisartisti Bonn. Sen julkaisi STMPD RCRDS digitaalisesti ladattavana singlenä 16. elokuuta 2019. Kappaleen ovat sanoittaneet Garrix, Albin Niedler ja Kristoffer Fogelmark. Kappaleen tuotannosta vastasivat puolestaan edesmenneen Aviciin vastaava tuottaja Albin Nedler, John Martin ja Michel Zitron. "Home" on kolmas kappale jolla Martin Garrix ja Bonn esiintyvät kappaleiden "High on Life" ja "No Sleep" jälkeen. "Home" on päässyt julkaisunsa jälkeen singlelistalle kahdeksassa eri valtiossa.
Gareth Evans (ohjaaja)

Gareth Huw Evans (s. 1980) on walesilainen elokuvaohjaaja, käsikirjoittaja, elokuvaleikkaaja ja taistelukoreografi. Hänet tunnetaan parhaiten taistelutoimintaelokuvista "Merantau – Soturin nyrkit" (2009), "" (2011) ja "The Raid 2" (2014).
Isosaari (Tampere)

Isosaari (eli niin kutsuttu Kuusniemen saari) on 43,4 hehtaarin kokoinen saari Tampereen Paarlahdessa. Se sijaitsee Teiskon alueella Kuusniemen kylässä, noin 18 kilometrin päässä Tampereen keskustasta. Saari on suunnilleen 1,5 kilometriä pitkä ja 300 metriä leveä.
Metsäisellä saarella on useita loma-asuntoja.
Isosaaren länsipäähän on vuonna 1987 perustettu 1,6 hehtaarin laajuinen luonnonsuojelualue. Kyseessä on lehto, jossa kasvaa pääasiassa metsälehmuksia ja haapoja. Rauhoitettua lehtoneidonvaippaa esiintyy siellä runsaasti. 
Huvilat Kesämaa ja Suviranta.
Isosaaren länsi- ja itäkärjessä on "Kesämaa-" ja "Suviranta"-nimiset rantahuvilat. Pirkanmaan maakuntakaavassa ne on määritelty osaksi maakunnallisesti merkittävää rakennettua kulttuuriympäristöä.
Länsipuolella sijaitseva Kesämaa on jugendpiirteitä sisältävä hirsihuvila, jonka on 1900-vuosikymmenellä suunnitellut arkkitehti Wivi Lönn. Talon rakennutti Tampereen reaalilyseon rehtori Eino Sakari Yrjö-Koskinen. Hänen kuolemansa jälkeen huvilan osti professori Herman Ossian Hannelius. Tampereen kaupungin vuonna 2008 julkaiseman selvityksen mukaan Kesämaa on säilyttänyt hyvin alkuperäisen ilmeensä. Se on luokiteltu rakennustaiteellisesti ja maisemallisesti erittäin merkittäväksi kohteeksi.
Saaren itälaidalle vuonna 1937 valmistunut Suviranta on puolestaan sekoitus funktionalismin muotokieltä ja perinteistä hirsirakentamista. Huvilan rakennutti ja suunnitteli omaan käyttöönsä Elli Kuusniemi, joka kuului saaren aikoinaan omistaneeseen Kuusniemen talon väkeen. Tampereen kaupungin mukaan Suvirannalla on sekä kulttuurihistoriallista että maisemallista arvoa.
Kulkkilan Isosaari.
Isosaaren vieressä on huomattavasti pienempi saari, joka kuuluu Kulkkilan kylään ja tunnetaan nimellä "Kulkkilan Isosaari". Siellä sijaitsee Isosaaren leirikeskus.
Etelä-Korean parlamenttivaalit 2020

Etelä-Korean parlamenttivaalit 2020 käytiin 15. huhtikuuta 2020. Niissä valittiin edustajat maan 300-paikkaiseen parlamenttiin, kansalliskokoukseen. Hallitseva Demokraattinen puolue sai enemmistön parlamentin paikoista. Äänestysprosentti oli 66,2.
Ennen vaaleja presidentti Moon Jae-iniä ja hänen edustamaansa Demokraattisen puolueen suosiota uhkasivat skandaalit koskien vallan väärinkäyttöä ja hidasta talouskasvua. Hallinto onnistui kuitenkin rajoittamaan koronapandemian leviämistä maassa, minkä lisäksi luottamus sitä kohtaan kasvoi niin sanotun koronavirusdiplomatian myötä: Etelä-Korea toimitti koronavirustestejä noin 20 maahan.
Demokraattinen puolue sai 180 ja opposition suurin puolue UFP 103 paikkaa parlamenttiin. Muut puolueet saivat yhteensä 12 paikkaa. Lisäksi parlamenttiin valittiin viisi ehdokasta sitoutumattomina.
Tulokset.
Vaalien jälkeen Demokraattinen puolue säilytti asemansa suurimpana puolueena ja kasvatti suosiotaan. 
Äänestysprosentti oli korkein 28 vuoteen (66,2 %) koronaviruksesta huolimatta.
Valentin Rathgeber

Johann Valentin Rathgeber (3. huhtikuuta 1682 Oberelsbach – 2. kesäkuuta 1750 Banzin luostari) oli saksalainen säveltäjä.
Rathgeber opiskeli teologiaa Würzburgin yliopistossa vuonna 1701 ja pääsi Juliusspitalin opettajaksi sekä urkuriksi vuonna 1704. Vuonna 1707 hän työskenteli kuoromestarina benediktiinien apottiluostarissa, jossa vietti suurimman osan loppuelämästään. Hän vietti myös jakson Etelä-Saksassa kompletoriopsalmien opiskelun merkeissä. 
Rathgeber tunnettiin elinaikanaan parhaiten kirkkomusiikistaan, jonka hän sävelsi useimmiten SATB-kuorolle, jousille ja basso continuolle. Merkittävä on myös populaarityylisten laulujen kokoelma "Ohrenvergnungendes und Gemuth-ergotzendes Tafel-Confect".
Annette Münch

Annette Münch (s. 10. tammikuuta 1981 Oslo) on norjalainen kirjailija ja toimittaja.
Münch asui nuoruutensa Bærumissa. Hän harrasti kymmenen vuotta kamppailulajeja, ja hänellä on muun muassa musta vyö 2. dan taekwondossa. Valmistuttuaan lukiosta hän opiskeli Oslon yliopistossa ja Hedmarkin korkeakoulussa.
Münch työskenteli toimittajana ja aikakauslehden toimittajana Egmont Serieforlagetissa vuosina 2003–2010. Vuosina 2010 ja 2011 hän oli vastuussa Aftenpostenin päivittäisestä nuorison keskustelusivustosta. Vuodesta 2015 hän on toiminut itsenäisenä ammatinharjoittajana, kirjoittajana ja luennoitsijana.
Münchin esikoisteos "Kaoskrigeren" ilmestyi 2006. Samana vuonna hän sai siitä Norjan kulttuuriministeriön lasten- ja nuortenkirjallisuuden esikoisteospalkinnon. Vuonna 2014 hän sai Brage-palkinnon teoksesta "Badboy: Steroid". Vuonna 2017 Münch valittiin yhdeksi 39 lupaavimmista eurooppalaisista alle 40-vuotiaista lasten- ja nuortenkirjailijoista Hay-festivaalilla Tanskan Aarhusissa.
Used to Love

Used to Love on alankomaalaisen DJ-tuottaja Martin Garrixin ja australialaislaulaja Dean Lewisin kappale. Sen julkaisi STMPD RCRDS digitaalisesti ladattavana singlenä 31. lokakuuta 2019. Kappaleen ovat sanoittaneet Garrix, Albin Nedler, Lewis ja Kristoffer Fogelmark, joista kaksi ensimmäistä myös tuottivat sen. Kappaleelle on toteutettu myös singlen julkaisupäivänä julkaistu musiikkivideo. Videolla nähdään Lewis soittamassa pianoa ja Garrix puolestaan kitaraa. "Used to Love" on ollut kohtalainen menestys sen päästyä julkaisun jälkeen singlelistan kymmenen parhaan joukkoon Alankomaissa, Belgiassa ja Yhdysvalloissa. Tammikuussa 2020 kappale ylitti Australiassa kultalevyrajan sen myytyä yli 35 000 kopiota.
Hold On

Hold On on alankomaalaisen DJ-tuottaja Martin Garrixin sekä venäläisen DJ-tuottajaduo Matisse &amp; Sadkon kappale, jolla vierailee myös ruotsalaisartisti Michel Zitron. Sen julkaisi STMPD RCRDS digitaalisesti ladattavana singlenä 27. joulukuuta 2019. Kappaleen ovat sanoittaneet Garrix, Matisse &amp; Sadko ja John Martin, joista kaksi ensimmäistä myös tuottivat sen. Kappaleelle on toteutettu myös musiikkivideo, joka julkaistiin singlen julkaisupäivänä.
Drown (Martin Garrixin kappale)

Drown on alankomaalaisen DJ-tuottaja Martin Garrixin kappale, jolla vierailee myös yhdysvaltalaislaulaja Clinton Kane. Sen julkaisi STMPD RCRDS digitaalisesti ladattavana singlenä 27. helmikuuta 2020. Kappaleen ovat sanoittaneet Garrix, Clinton, Jake Torrey, Jonny Coffer, Oskar Rindborg ja Steve Rusch, joista ensimmäinen myös tuotti sen yhdessä Osrinin kanssa. Kappaleelle on toteutettu myös musiikkivideo, joka julkaistiin singlen julkaisupäivänä. "Drown" on päässyt julkaisunsa jälkeen singlelistalle kolmessa eri valtiossa.
Kappalelista.
Digitaalinen lataus
Johann Georg Seidenbusch

Johann Georg Seidenbusch (5. huhtikuuta 1641, München, Saksa – 10. joulukuuta 1729, Aufhausen, Pfaltz, Saksa) oli saksalainen katolinen pappi, virsirunoilija ja Aufhausenin oratoriaanikongregaation perustaja.
Seidenbusch vihittiin papiksi 1666 ja hän sai papinviran 1667 Aufhausenissa, Ylä-Pfalzissa. Vuodesta 1672 hän eli yhdessä apupappiensa kanssa yhteisössä ja perusti Aufhausenin oratorioriaani-instituutin. Sen toiminta laajeni myöhemmin Wieniin ja Müncheniin. 
Aufhauseniin tullessaan hän toi mukanaan pienen Marian patsaan, jonka hän oli opiskeluaikanaan ottanut talteen purettavasta kirkosta. Patsaalle hän rakennutti pienen kappelin, jossa hän johti rukoushetkiä ja myöhemmin paikalle on rakennettu merkittävä "Maria Schnee"-pyhiinvaelluskirkko.
Seidenbusch tunnetaan Salve Regina rukouksen pohjalta kirjoittamasta virrestä ”Gegrüßet seist du, Königin, o Maria”. Hän julkaisi sen 1687 ilmestyneessä hartauskirjassaan "Marianischer Schnee-Berg, oder Beschreibung der Andacht bey Unser Lieben Frawen zum Schnee auff dem Berg zu Auffhausen … Sambt Neun und zwantzig Bitt- und Lob-Gesänglein”". Virttä lauletaan Mainzissa 1712 "”Allgemeines Gesang-Buch”" kokoelmassa painetulla sävelmällä. Sen pohjalta ruotsalainen runoilija Bo Setterlind on ”Var hälsad, Herrens moder”, joka on Ruotsin kirkon vuoden 1986 virsikirjassa virsi 480.Sen suomennos on Anna-Mari Kaskisen tekemä. Se on Ruotsin kirkon virsikirjassa virsi 480 ja Suomen ev. -lut. kirkon virsikirjassa virsi 937 "Ole tervehditty täällä". Helsingin katolisen hiippakunnan Cantemus-laulukirjassa on Seidenhuschin virrestä suoraan tehty suomennos, virsi 205 "Oi terve, äiti armoisa", sen on Kaisu Vuolio tehnyt 1987.
Regensburgin hiippakunnassa, Saksassa on meneillään (vuonna 2020) Seidenbuschin autuaaksijulistamis-prosessi.
Sami Jo Small

Samantha ”Sami Jo” Bridges (o.s. Small; s. 25. maaliskuuta 1976 Winnipeg, Manitoba, Kanada) on kanadalainen 1990-, 2000- ja 2010-luvuilla pelannut jääkiekkoilija, jonka pelipaikka on ollut maalivahti. Hän pelasi Kanadan naisten jääkiekkomaajoukkueessa neljät maailmanmestaruuskilpailut, joista kaikissa hänen joukkueensa saavutti kultaa. Hänet valittiin MM-kilpailuissa turnauksen parhaaksi maalivahdiksi 1999 ja 2000, tähdistökentälliseen 1999. Hän myös pelasi MM-kilpailut 2000 parhaalla torjuntaprosentilla ja 2001 parhaalla päästettyjen maalien keskiarvolla.
Small pelasi myös olympialaisten naisten jääkiekkoturnauksessa kolmesti saavuttaen hopeaa vuonna 1998 Naganossa ja kultaa 2002 Salt Lake Cityssä sekä 2006 Torinossa. Small tosin pelasi vuoden 1998 olympialaisissa vain yhden ottelun eikä esiintynyt Salt Lake Cityssä tai Torinossa kertaakaan kentällä.
Bridges asuu Winnipegissä, Kanadassa. Hän on mennyt naimisiin kelkkajääkiekon olympiavoittaja Billy Bridgesin kanssa.
Something Strange

Something Strange on alankomaalaisen musiikkiduo Vicetonen kappale, jolla vierailee yhdysvaltalainen laulaja-lauluntekijä Haley Reinhart. Sen julkaisi Monstercat digitaalisesti ladattavana singlenä 2. marraskuuta 2018 Vicetonen "Elements" EP-levyltä. Kappaleelle on toteutettu myös musiikkivideo, joka julkaistiin vuorokausi ennen singlejulkaisua. "Something Strange" on päässyt julkaisunsa jälkeen Billboardin Dance/Mix Show Airplay-listan sijalle 23.
Merantau – Soturin nyrkit

Merantau – Soturin nyrkit () on vuonna 2009 ensi-iltansa saanut taistelutoimintaelokuva, jonka on ohjannut, käsikirjoittanut ja leikannut Gareth Huw Evans. Sen pääosassa on Iko Uwais. Elokuva on Uwaisin debyytti näyttelijänä, sekä Evansin ja Uwaisin ensimmäinen yhteistyö.
Elokuva esittelee indonesialaista pencak silat -taistelutyyliä.
Asetelma.
Silat-taistelulajin taitaja Yuda (Iko Uwais) lähtee kotikylästään Sumatralta Jakartaan suorittamaan perinteistä miehistymisrituaalia merantauta. Suurkaupunkiviidakossa viaton nuorukainen joutuu kasvokkain väkivallan kanssa – ja ajautuu keinoja kaihtamattoman alamaailman maalitauluksi. Kierteen katkaiseminen vaatii raakaa voimaa, jota käytettäessä luut rutisevat ja liha tummuu.
Vicetone

Vicetone on alankomaalainen elektronista musiikkia soittava ja tuottava duo, jonka jäseniin kuuluvat Groningenista kotoisin olevat Ruden Den Boer (s. 22. tammikuuta 1992) ja Victor Pool (s. 9. heinäkuuta 1992). Duo aloitti toimintansa DJ:nä ja vuonna 2013 he pääsivät ensimmäistä kertaa DJ Magin Top 100 DJs listalle, sijoituksen ollessa sija 60. Vuosina 2014 ja 2015 heidän sijoituksensa samalla listalla olivat puolestaan sijat 36. ja 50.
Niinimäki

Niinimäki voi tarkoittaa seuraavia:
Huizhoun pumppuvoimalaitos

Huizhoun pumppuvoimalaitos on Huizhoun lähellä Guangdongissa Kiinassa sijaitseva pumppuvoimalaitos. Koska vesi liikutellaan kallioon louhituissa tunneleissa, se on myös tunnelivoimalaitos.
Ylä- ja ala-allas.
Voimalaitos varastoi sähköä kahden varastoaltaan avulla. Yläallas sijaitsee 25 kilometrin etäisyydellä Boluon kunnasta ja ala-allas 12 kilometriä Boluosta. Voimalaitoksella on varastoaltaanaan kahden padon taakse jäävä yläallas. Sen pääpato on 56,1 metriä korkea ja 156 metriä pitkä betoninen gravitaatiopato ja se tukkii laskujoen luontaisen lasku-uoman laaksossa. Yläaltaan toinen pato on matalampi ja sillä reunustetaan ne alueet, jotka jäävät veden alle varastoaltaan alapuolella. Se on 14 metriä korkea ja 133,3 metriä pitkä. Ala-allas on muodostettu 61,2 metriä korkealla ja 420 metriä pitkällä betonisella gravitaatiopadolla.
Pumppuvoimalaitos.
Voimalaitoksen tuotantotilat on sijoitettu 420 metriä syvälle kallioon louhittuun kammioon, jonka mitat ovat 152 × 21,5 × 49,4 kuutiometriä. Yläpadolta tulee tuotantotiloihin tulovesitunneli, joka aiheuttaa vedelle 630 metrin putouskorkeuden. Tuotantotiloista jatkaa eteenpäin poistovesitunneli, joka aukeaa ala-altaaseen veden alla. 
Laitoksella on 8 pumpputurbiinia, jolla voidaan sekä pumppata vettä varastoaltaiseen että tuottaa varastoaltaasta otetusta vedestä sähköenergiaa. Pumpputurbiinien kapasiteetti on 306 megawattia (MW) ja koko voimalaitoksen kapasiteetti on 2 448 MW. Laitoksen yläaltaaseen pumpataan vettä energiamäärällä, joka on 6 003 gigawattituntia (GWh) ja sillä tuotetaan sähköenergiaa vuodessa 4 562 GWh. Varastoinnin hyötysuhde on silloin noin 75 %.
Voimalalle on annettu tehtäväksi toimia Etelä-Kiinan sähköverkossa tukevana voimalaitoksena. Sen tulee auttaa muita vesivoimalaitoksia tuotannon tasaamisessa ostamalla niiltä sähköä pienen kysynnän aikana ja tuottaa sähköä suuren kysynnän aikana. Tällöin se ainoastaan siirtää tuotetun energian kulutusta muutamilla tunneilla vuorokauden aikana. Sen tulee antaa lisäsähköä ylättävien kuormitusten aikana. Kolmanneksi se auttaa säilyttämään vaihtovirtaverkon taajuuden tietyissä rajoissa.
Historiaa.
Pumppuvoimalaitos kytkettiin sähköverkkoon vuosien 2007 ja 2008 vaihteessa, kun ensimmäinen pumpputurbiini käynnistettiin. Seuraavat seitsemän pumpputurbiinia käynnistyivät yksitellen kesäkuuhun 2011 mennessä, jolloin koko voimalaitos valmistui.
Luis Sepúlveda

Luis Sepúlveda (4. lokakuuta 1949 Ovalle, Limarí, Chile – Oviedo, Espanja) oli chileläinen kirjailija. Hän asui viimeiset kaksikymmentä vuotta Pohjois-Espanjassa Gijonissa.
Sepúlveda toimi Chilen kommunistisessa nuorisoliikkeessä ja myöhemmin sosialisteissa. Hän pakeni kenraali Augusto Pinochetin sotilasdiktatuuria 1977 saatuaan 2,5 vuoden vankilatuomion maanpetoksesta. Ihmisoikeusjärjestö Amnesty International auttoi hänet vapaaksi vankilasta, mutta hänet pidätettiin uudestaan. Hän asettui 1980-luvulla Eurooppaan kierreltyään sitä ennen Latinalaisessa Amerikassa. Hän kirjoitti niistä kokemuksistaan kirjan "Vanha mies joka luki rakkausromaaneja". Hän kirjoitti kaikkiaan parikymmentä romaania, lasten kirjoja ja elokuvakäsikirjoituksia.
Sepúlveda kuoli 70-vuotiaana koronaviruksen aiheuttamaan tautiin 16. huhtikuuta 2020 sairaalassa Pohjois-Espanjassa Oviedossa sairastettuaan kaksi viikkoa.